ቴድሮስ ዋላ ሓንቲ ኣፋፍኖት ኣይሃበናን። ኣብ ፊልሚ "ሶስት ማዕዘን" ግን ግደ ኣብይ ኣሕመድ 50 ሚኢታዊት ከምዝሕዝ ይዛረብ። ርእስን ረቒቕን ናይቲ ፊልሚ ናቱ ምዃኑ ይዛረብሞ ነቶም "ረቀቕቲ ፖለቲካዊ ዛዕባታት ግን ንሱ እዩ ኣዐርዩዎም" ይብል። "ብዙሕ ሰብ ናቱ ስራሕ ብስመይ ከምዘውፃእኹ ገይሩ ይነቕፈኒ እዩ። ናቱ ስም ዘይጠቐስኩዎ ግን ክጥቀስ ሰለዘይደሊ እዩ፤ እንተኾነ ግን ንዓይን ንዕኡን ብዘረዳድኣና መገዲ ኣመስጊነዮ እየ" ይብል ቴድሮስ። ለካ ኣብ መወዳእታ እቲ ፊልሚ ኣብ ዘሎ ዝርዝር ተመስገንቲ "ኣብይ ወንድሜ" ዝብል ነቲ ቀዳማይ ሚኒስተር ዝተውሃበ ምስግና እዩ። ምንጪ ስእሊ, ASHRAF SHAZLY ‹‹…ከይትዛረብ ኢለስ ባዕለይ ቶግ ኣቢለዮ›› ኣብይ ኣሕመድ ንልኡኻት መንግስቲ ኤርትራ እንግዶት ድራር ኣብ ዝገበረሉ እዋን፤ ብዛዕባ ሕውነት ክልቲኤን ሃገራት ይዛረብ ነይሩ። ሕውነት ክልቲኤን ሃገራት ብኪነት ከርእዩ ብዛዕባ ዝፈተኑ ኢትዮጵያውያን ከየንቲ ኣብ ዝዛረበሉ እዋን ንሱ'ውን ፊልሚ "ሶስት መኣዝን" ደራሲ እየ ይብል። ካብኡ ድማ "ንነዊሕ እዋን ንቴዲ ከይትዛረብ ኢለስ ሎሚ ባዕለይ ቶግ ኣቢለዮ" ይብል። ምንጪ ስእሊ, AFP ዝሑል ትንቢት ፊልሚ ሶስት ማእዘን ካብዝፀሓፍ ሸውዓተ ዓመት ሓሊፍዎ'ሎ። ሽዑ ኣብይ ኣሕመድ ኣባል ባይቶ ወከልቲ ህዝቢ ነይሩ። ቴዎድሮስ ከምዝብሎ እቲ ቀዳማይ ሚኒስትር መራሒ ከምዝኸውን ቀደም ጀሚሩ ይህቅን ነይሩ። "ንመሪሕነት እናተዳለወ እዩ ነይሩ" ይብል። እሞ ስሙ ክጥቀስ ዘይደለየሉ ምኽንያት'ዚ ዶ ይኸውን?
